**Atbalsts vecāku pienākumu īstenošanai**

**Kristīne Veispale**,Latvijas SOS Bērnu ciematu asociācijas Bērnu interešu aizstāvības speciāliste sadarbībā ar Latvijas Audžuģimeņu biedrību

Ģimene – tā ir cilvēcisko attiecību sistēma, kas pēc savas būtības atšķiras no citām attiecībām ar ilglaicīgumu, noturību un drošības sajūtu. Bērna veiksmīgai attīstībai ir nepieciešama droša vide, cieņas pilna attieksme, piesaistes veidošanās un pozitīvs piemērs no pieaugušo puses.

Risinot demogrāfijas jautājumus nākotnē, mēs nedrīkstam aizmirst par tiem bērniem, kuri jau šobrīd dzīvo Latvijā un veidos tās nākotni, nosakot cik labklājīga un saticīga šī sabiedrība būs. Analizējot statistikas datus, katrs 10 bērns ir pakļauts nabadzības riskam. Ir jādomā par to, kā atbalstīt pieaugušos, kas neskatoties uz grūtajiem materiālajiem apstākļiem, uzņemas šo cēlo un visai sabiedrībai nepieciešamo darbu – laist pasaulē un audzināt bērnus. Valsts atbalsts ir svarīgs katrai ģimeni, bet īpaši ģimenēm, kur vecāki vieni audzina savus bērnus, vecvecākiem, kuri audzina mazbērnus, kamēr vecāki pelna naudu iztikai ārzemēs, aizbildņiem un audžuģimenēm, kas atdod savu sirds siltumu bērniem, kuri palikuši bez vecāku gādības un ģimenēm, kuras nonākušas grūtībās sociālu, ekonomisku vai emocionālu apstākļu dēļ.

**Būtiskākie jautājumi, kas ir jārisina**

**Izglītības jomā**

* Bezmaksas izglītība – būtu nepieciešams definēt to pakalpojuma grozu, ko nodrošina valsts, ko var līdzfinansēt pašvaldības un kādos gadījumos
* Pirmsskolas izglītības pieejamība vai tās alternatīvas (praksē vēl joprojām pastāv problēmas to īstenot)
* Bezmaksas brīvā laika aktivitāšu pieejamība skolas vecuma bērniem

**Veselības jomā**

* Pieejama veselība aprūpe (izvērtējot veselības aprūpes pieejamību bērniem, īpaši bērniem ar invaliditāti)

**Finansiālā atbalsta jomā**

* Izvērtēt iespējamo atvieglojumu sistēmu ģimenēm ar bērniem
* Neapliekamā minimuma palielināšana par katru bērnu progresīvi pieaugošā veidā
* Dažāda veida atbalsta sistēmas, piemēram, dotēts sabiedriskais transports daudzbērnu ģimenēm u.c

**Sociālā atbalsta jomā**

* Nekavējoties jāizvērtē, kādi atbalsta pasākumi nepieciešami bērniem, kuru vecāki devušies peļņā uz ārzemēm, analizējot katras ģimenes situāciju, piedāvājot atbalstu un izvērtējot, kādas ir iespējas vecākiem atgriezties
* Jāveic analīze par atbalsta pakalpojumiem sociālā riska ģimenēm un ģimenēm, kuras nonākušas grūtībās, sociālu, ekonomisku vai emocionālu apstākļu dēļ, it īpaši ģimenēm, kur vecāki vieni audzina savus bērnus, lai izvērtētu, kādus tieši pakalpojumus pašvaldības piedāvā un kādi pakalpojumi jāattīsta tuvākajā laikā (piemēram, vērtējot arī to, vai psiholoģiskā palīdzība ir pieejama ģimenēm, kamēr attiecības vēl nav kļuvušas vardarbīgas un kādi ir preventīvie pasākumi)
* Bērniem, kuri nonākuši ārpusģimenes aprūpē prioritāri jānodrošina iespēja uzaugt ģimeniskā vidē, lai bērni iegūtu pozitīvu priekšstatu par ģimeniskām attiecībām un kļūstot pieauguši varētu un vēlētos veidot stabilas un noturīgas attiecības
* Jāizvērtē un jāpilnveido atbalsta sistēma aizbildņiem un audžuģimenēm

Minētās problēmas jārisina iespējami drīzā laikā, **īstenojot konkrētus pasākumus** un veltot tam atbilstošu finansējumu.

Pašreiz Ministru kabinets ir pagarinājis plāna projekta „Rīcības plāns pamatnostādņu „Ģimenes valsts politikas pamatnostādnes 2011. – 2017.gadam” īstenošanai 2012. – 2014.gadam” iesniegšanas termiņu no 2011.gada decembra līdz 2012.gada maijam. Līdz ar to pārskatot plānu jāņem vērā to, ko ir iespējams izdarīt jau tuvākajā laikā nevis atliekot pasākumu īstenošanu uz vēlāku laiku.

Īstenojot valsts politiku ģimeņu atbalsta jomā jāatbalsta tāda sistēma, kas būtu diferencēta un balstīta uz individuālu pieeju atbilstoši ģimeņu reālajai situācijai.

Lai panāktu to, ka ģimene un bērni kļūst prioritāte mūsu valstī ir nepieciešama „Ģimenes aizsardzības un atbalsta likuma” izstrāde balstoties uz Ungārijas pieredzi, kuras likumdošanā noteikts, ka **plānojot valsts budžetu, atbalsts ģimenēm ir prioritāte.**